Константин Балмонт
Слепец

Превод от руски: Андрей Андреев, 1993

chitanka.info

Мили хора, пожалете ме и мен,

няма повече да видя слънчев ден.

Сам, като Едип, поисках слепота,

мъдър, а загивам аз от мъдростта.

Аз земята гледах — с цветове, с венци,

а видях във нея само мъртъвци.

Аз луната гледах — с бяла светлина,

а изпи кръвта ми бледата луна.

Слънцето погледнах, разгадах го аз,

и денят прекрасен помрачня завчас.

Същността на всичко в този свят видях

и в очите ми дълбоко легна страх.

Мили хора, пожалете ме и мен,

няма повече да видя слънчев ден.

Пожалете, падне ли над вас нощта,

съблазнения от своята мечта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.